南溪
作者：韓維
朝代：宋

paragraphs: 長林拂雲根，一逕絕城腹。
荆扉带翠樾，斗下地愈束。
清溪自南來，勢抵北崖曲。
清平水流漫，東去入脩竹。
境幽百物遂，魚鳥得所欲。
况依仁者居，不與鈎彈觸。
有如嘉賓至，相與娛聽囑。
鳥飛鳴我傍，魚泳出深淥。
薄暮登前岡，四顧山在目。
雨滋春稼繁，風動野花馥。
達人樂天性，不待外物足。
遂令茲地勝，久不事營築。
顧我指崖下，秋當結茅屋。
渠波環古臺，輦石坐幽澳。
霜前復來觀，兔肥山酒熟。